
Шынагъуэншагъэр къызэгъэпэщыным хуэунэтIауэ
Китайм къыщащтащ терроризмэм пэщIэтыным хуэунэтIа Iуэхухэр щыубзыхуа закон. А къэралым нэхъапэм апхуэдэ хабзэ зэи иIакъым.
Законым и къалэн нэхъыщхьэр а щIэпхъаджагъэ лIэужьыгъуэм къэрал кIуэцIым щыпэщIэтынырщ, террорым и сыт хуэдэ лIэужьыгъуэми я цIыхухэр щыхъумэнырщ.
Къэрал унафэщIхэм къызэралъытэмкIэ, абы къыщыгъэлъэгъуахэр нэсу яхуэгъэзащIэмэ, дунейпсо шынагъуэншагъэр къызэгъэпэщынымкIи ар сэбэпышхуэ хъунущ. ЗаконыщIэм ипкъ иткIэ терроризмэм и бийуэ нэгъуэщI къэралхэм ирагъэкIуэкI Iуэхухэми хыхьэ хъунущ Китайм и дзэхэр.
ХэщIыныгъэшхуэ къахуехь
Украинэм экономикэ зыужьыныгъэмрэ сатумкIэ и министерствэм къызэритамкIэ, я деж къыщыщIагъэкI ерыскъыхэкIхэр Урысейм зэримыщэхуж лъандэрэ я къэралым и IуэхущIапIэхэм хэщIыныгъэу ягъуэтар доллар мелуан 98-рэ хуэдиз мэхъу.
Дызэрыщыгъуазэщи, Украинэм къраша ерыскъыпхъэхэу лыр, нэкулъхэкIхэр, бдзэжьейхэр, хадэхэкIхэр, пхъэщхьэмыщхьэхэр, гъэшхэкIхэр УФ-м щащэну хуиткъым. Абы и жэуапу, Украинэми УФ-м къыхуэгъэза санкцэхэр къищтащ.
Украинэм экономикэ зыужьыныгъэмрэ сатумкIэ и министр Абромавичус Айварас апхуэдэ хэщIыныгъэр зыхамыщIэнкIэ Iэмал зэримыIэр щыжиIащ иджыблагъэ ита пресс-конференцым икIи а щытыкIэм къикIа зэрыхъуну хэкIыпIэхэр къэгъуэтын зэрыхуейр, апхуэдэу зэпыIукIуэтыным къэралитIми я фейдэ зэрыхэмылъыр къыхигъэщащ.
